Komisjoni otsus,

6. aprill 2000,

millega luuakse raadioseadmete ja telekommunikatsioonivõrgu lõppseadmete esialgne liigitus ja asjaomased tunnused

(teatavaks tehtud numbri K(2000) 938 all)

(EMPs kohaldatav tekst)

(2000/299/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 9. märtsi 1999. aasta direktiivi 1999/5/EÜ raadioseadmete ja telekommunikatsioonivõrgu lõppseadmete ning nende nõuetekohasuse vastastikuse tunnustamise kohta, [1] eriti selle artikli 4 lõiget 1,

ning arvestades järgmist:

(1) Liikmesriigid peavad teatama reguleeritud liidestest, et oleks võimalik kindlaks teha nende vastavus.

(2) Arvestades, et on juba teada, et teatavate raadioseadmete liidesed on reguleerimise seisukohast samaväärsed, tuleks selline liidestevaheline samaväärsus ajutiselt kehtestada kuni reguleeritud liidestest teatamiseni.

(3) Liikmesriikide ja asjaomase sektori eksperdid on uurinud liideseid käsitlevate normide liigitusi. Nende uuringute põhjal järeldati, et ulatuslik liigitus ja märgistamine ei oleks tarbijate ega järelevalveasutuste huvides.

(4) Liikmesriigid ei ole veel teatanud oma territooriumil reguleeritud liidestest.

(5) Sellest olenemata on teada hulk liideseid, eelkõige direktiivi 98/13/EÜ kohaselt vastuvõetud ühiste tehniliste normidega reguleeritud liideseid.

(6) Seadmed, mida võib kogu ühenduses turule viia ja mida võib kasutusele võtta ilma piiranguteta, on otstarbekas liigitada ühte klassi.

(7) Selliste seadmete puhul piisab sellest, kui neil on CE-märk.

(8) Turujärelevalveasutuste ja tarbijate huvides on hoiatada neid seadmeklassi tunnusega, kui raadioseadme turuleviimisel või kasutuselevõtul on piiranguid.

(9) Kõik seadmed, mille puhul kehtivad sellised piirangud, võib ajutiselt rühmitada ühte klassi.

(10) Pärast seda, kui liikmesriigid on teatanud reguleeritud liidestest, võib kavandada ka uute klasside loomist.

(11) Käesolevas otsuses ei ole otstarbekas kirjeldada kõnealuseid klasse seadmeliikide seisukohast. Seepärast avaldab komisjon pärast konsulteerimist direktiivi 1999/5/EÜ kohase alalise komiteega (telekommunikatsiooniseadmete nõuetekohasuse hindamise ja turujärelevalve komitee — TCAM) võrgus tootjatele suuniseks mõeldud seadmete soovitusliku ja mittetäieliku loetelu seadmeklasside kaupa ja haldab seda loetelu. Kui mõne toote puhul ei ole sellised suunised veel kättesaadavad, soovitatakse tootjatel pidada nõu teavitatud asutusega.

(12) Käesoleva otsusega ettenähtud meetmed on kooskõlas komitee (TCAM) arvamusega,

ON VASTU VÕTNUD KÄESOLEVA OTSUSE:

Artikkel 1

1. Raadioseadmed ja telekommunikatsioonivõrgu lõppseadmed, mida võib piiranguteta turule viia ja kasutusele võtta, moodustavad klassi. Seda klassi nimetatakse "1. klassiks". Sellele seadmeklassile ei määrata seadmeklassi tunnust.

2. Raadioseadmed, mille kasutuselevõtu suhtes kohaldavad liikmesriigid piiranguid direktiivi 1999/5/EÜ artikli 7 lõike 2 kohaselt või mille turuleviimise suhtes kohaldavad liikmesriigid piiranguid direktiivi 1999/5/EÜ artik-li 9 lõike 5 kohaselt, moodustavad klassi. Seda klassi nimetatakse "2. klassiks". Sellesse klassi kuuluvatele seadmetele määratakse järgmine seadmeklassi tunnus:

+++++ TIFF +++++

3. Komisjon avaldab pärast konsulteerimist telekommunikatsiooniseadmete nõuetekohasuse hindamise ja turujärelevalve komiteega (TCAM) eespool nimetatud klassidesse kuuluvate seadmete soovitusliku ja mittetäieliku loetelu veebilehel, mis sisaldab teavet direktiivi 1999/5/EÜ kohta (http://europa.eu.int/comm/enterprise/rtte) ja haldab seda loetelu.

Artikkel 2

Käesolev otsus on adresseeritud liikmesriikidele.

Brüssel, 6. aprill 2000

Komisjoni nimel

komisjoni liige

Erkki Liikanen

[1] EÜT L 91, 7.4.1999, lk 10.

--------------------------------------------------